### NN 57/2021 (26.5.2021.), Odluka Agencije za elektroničke medije klasa: UP/I-61212/21-02/0002, urbroj: 567-06-21-023 od 19. svibnja 2021.

Agencija za elektroničke medije

1123

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Damir Bučević, Vanja Gavran, Katija Kušec, Anita Malenica i Davor Marić kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09, 84/11, 94/13 i 136/13), članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13), a na temelju Obavijesti o namjeri davanja koncesija za obavljanje djelatnosti pružanja medijskih usluga radija br. 02/21 (»Narodne novine« broj 34/21) na 20-21 sjednici održanoj 19. svibnja 2021., donijelo je

ODLUKU

I. Poništava se Obavijest o namjeri davanja koncesija za obavljanje djelatnosti pružanja medijskih usluga radija br. 02/21 od 1. travnja 2021., klasa: UP/I-612-12/21-02/0002, urbroj: 567-06-21-01 objavljena u »Narodnim novinama« broj 34 od 2. travnja 2021. godine za davanje koncesije za obavljanje djelatnosti pružanja medijskih usluga radija na području Grada Zagreba i Zagrebačke županije (Z-ZG2); 101,0 MHz.

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. Zakona o elektroničkim medijima (»Narodne novine« broj 153/09, 84/11, 94/13 i 136/13 – dalje: ZEM), Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13 – dalje: Pravilnik), te provedenih pripremnih radnji za davanje koncesija te tehničke podloge koju je utvrdila Hrvatska regulatorna agencija za mrežne djelatnosti (HAKOM), Vijeće za elektroničke medije je objavilo Obavijest o namjeri davanja koncesija za obavljanje djelatnosti pružanja medijskih usluga radija br. 02/21 od 1. travnja 2021., klasa: UP/I-612-12/21-02/0002, urbroj: 567-06-21-01 objavljenu u »Narodnim novinama« broj 34 od 2. travnja 2021. godine za obavljanje djelatnosti pružanja medijskih usluga radija na području Grada Zagreba i Zagrebačke županije (Z-ZG2); 101,0 MHz.

Za navedeno područje pristigle su dvije ponude i to ponuda trgovačkog društva TOP RADIO d.o.o. iz Zagreba te ponuda trgovačkog društva RADIO 101 d.o.o. iz Zagreba.

Vijeće je utvrdilo da ponuda ponuditelja TOP RADIO d.o.o. udovoljava formalnim uvjetima.

Utvrđeno je kako ponuda ponuditelja, trgovačkog društva RADIO 101 d.o.o. ne udovoljava formalnim uvjetima iz Obavijesti o namjeri davanja koncesija za obavljanje djelatnosti pružanja medijskih usluga radija br. 02/21 od 1. travnja 2021, Zakona o elektroničkim medijima, Pravilnika o minimalnim uvjetima za obavljanje audio i audiovizualnih medijskih usluga i vođenju očevidnika te Dokumentacije za nadmetanje. Rok za dostavu ponude bio je 3. svibnja 2021. U navedenom roku ponuditelj Radio 101 d.o.o. dostavio je ponudu. U zaprimljenoj dokumentaciji ponuditelj nije dostavio potvrdu nadležne porezne uprave da su podmirene sve obveze poreznog obveznika po svim osnovama.

Nadalje, utvrđeno je kako sukladno minimalnim financijskim uvjetima ponuditelj mora osigurati početna financijska sredstva za rad u visini potrebnih sredstava dovoljnih za podmirenje troškova tromjesečnog poslovanja, a prema svom poslovnom planu. Prema poslovnom planu ukupni rashodi za 2021. godinu su planirani u visini od 3.178.512 kuna, a rashodi za tromjesečno poslovanje iznose 794.628 kuna. Jedini priloženi dokaz o osiguranju početnih financijskih uvjeta je BON-2 od 27. 4. 2021. godine po kojem stanje sredstava iznosi 49.294,37 kuna što nije dostatno sukladno gore napisanom.

Dana 13. svibnja 2021. godine zaprimljen je dopis ponuditelja, trgovačkog društva TOP RADIO d.o.o. iz Zagreba u kojem u bitnome ističe kako povlači svoju ponudu koju je podnio na temelju Obavijesti broj 02/21 te predlaže da se o njoj ne odlučuje.

Nakon gore provedenog postupka utvrđeno je kako su se ostvarili uvjeti iz članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija, to jest da nema prihvatljivih ponuda, odnosno da o jednoj prihvatljivoj ponudi koja je pristigla Vijeće ne može odlučivati jer je povučena.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/21-02/0002

Urbroj: 567-06-21-02

Zagreb, 19. svibnja 2021.

Agencija za elektroničke medije
 Vijeće za elektroničke medije
 Predsjednik Vijeća
 Josip Popovac, v. r.